钦定古今图书集成/明伦汇编/官常典/第638卷 > 《连州刺史谢上表》刘禹锡
## 钦定古今图书集成/明伦汇编/官常典/第638卷 > 《连州刺史谢上表》刘禹锡

臣某言：“伏奉去年三月七日制，授臣使持节连州刺
史。恭承睿旨，跪奉诏书，皇恩重于丘山，圣泽深于雨
露。抃舞失次，神魂再扬。诚欢诚惧，顿首顿首。”臣性本
愚拙，谬学文词。幸遇休明，累登科第，出身入仕，并不
因人。德宗临御之时，臣忝御史；陛下龙飞之日，臣忝
郎官。恭守章程，勤修职业。权臣奏用，盖闻虚名，实非
曲求，可以覆视。迹卑易枉，无路自明。亦缘臣有微才，
所以嫉臣者众。竞生口语，广肆谬加。伏赖陛下至仁，
特从宽典，举以缘坐，贬佐遐藩。屡易星霜，频经恩赦，
犬马怀恋，寝兴匪宁。惟读《佛经》，愿延圣算。昨蒙诏命，
追赴上都，随例授官，俾居远郡。在臣之分，荣幸已多。
伏荷“陛下孝理弘深，皇明照烛，哀臣老母羸疾，悯臣
一身零丁。特降新恩，移臣善郡。光荣广被，母子再生。
凡在人臣，皆感圣德；凡为人子，皆荷圣慈。岂惟贱臣，
独蒙恩造”，不觉喜极，至于涕零。昔殷王俯念于前禽，
且闻解网；汉帝有哀于少女，爰命罢刑。方之圣朝，不
足多尚。感召和气，慰安群生，非臣陨越，所能上报。伏
以南方疠疾，多在夏中。自发郴州，便染瘴疟，扶策在
道，不敢停留。即以今月十一日到州上讫。谨宣圣旨，
以示远人。恭述诏条，所期安复，无任感恩恋阙之至。